ભારતના પાડોશી દેશ માલદીવ્સમાં હમણાં અરાજકતાનો માહોલ છે. માલદીવ્સમાં આવતા મહિને પ્રમુખપદની ચૂંટણી છે અને આ ચૂંટણીમાં મોટા પાયે ગરબડો કરીને ફરી ગાદી પર બેસવાનો તખ્તો રાષ્ટ્રપતિ અબ્દુલ્લા યામીને તૈયાર કરી દીધો છે. ભાજપના સાંસદ સુબ્રમણ્યમ સ્વામીએ આ મુદ્દો હમણાં ઉઠાવ્યો અને એવુ નિવેદન કર્યું કે, માલદીવ્સની ચૂંટણીમાં ગરબડો થાય તો ભારતે માલદીવ્સ પર આક્રમણ કરી દેવું જોઈએ. સ્વામીના આ નિવેદનથી માલદીવ્સ ભડકી ગયું અને ભારતના રાજદૂતને બોલાવીને માલદીવ્સના મામલામાં દખલ નહીં કરવા ચીમકી આપી. ભારતે સ્વામીના નિવેદનને અંગત ગણાવ્યું છે. તેના કારણે આ મામલો ઠંડો પડ્યો છે પણ માલદીવ્સની રાજકીય સ્થિતિની ચર્ચા વિશ્ર્વભરમાં જોરશોરથી ચાલી રહી છે.